32003D0190
L 074/28
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 18 март 2003 година
относно публикуването на справочни данни за стандарт EN 512:1998 „Спецификации за уреди с втечнен нефтен газ - преносими уреди с втечнен нефтен газ под налягане“, точка 5.7.2.1, в съответствие с Директива 90/396/ЕИО на Съвета
(нотифицирано под № С(2003) 711)
(текст от значение за ЕИО)
(2003/190/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/396/ЕИО на Съвета от 29 юни 1990 г. относно сближаването на законодателствата на държавите-членки относно уреди, които работят с газови горива (1), изменена с Директива 93/68/ЕИО (2), и по-специално член 6, параграф 1 от нея,
като взе предвид становището на Постоянния комитет, създаден в съответствие с член 5 от Директива 98/34/ЕО на Европейския парламент и на Съвета от 22 юни 1998 г., относно определяне на процедура за предоставяне на информация в областта на техническите стандарти и регламентация, както и правила относно услуги на информационното общество (3), изменена с Директива 98/48/ЕО (4),
като има предвид, че:
(1)
Член 2 от Директива 90/396/ЕИО предвижда, че газови уреди могат да бъдат пускани на пазара и употребявани само ако при нормална употреба не излагат на опасност сигурността на лица, домашни животни и имущество.
(2)
Съгласно член 5 от Директива 90/396/ЕИО се смята, че газовите уреди се съобразяват с основните изисквания, посочени в член 3 от съответната директива, ако те съответстват на националните стандарти, приложими към тях, които транспонират хармонизираните стандарти, чиито референтни номера са публикувани в Официален вестник на Европейския съюз.
(3)
От държавите-членки се изисква да публикуват референтните номера на националните стандарти, които транспонират хармонизираните стандарти, чиито референтни номера са публикувани в Официален вестник на Европейския съюз.
(4)
Нидерландия е повдигнала формално възражение относно точка 5.7.2.1 „уреди с прикрепяне на продупчваеми патрони“ от стандарт EN 521:1998 „Спецификации за уреди с втечнен нефтен газ - преносими уреди с втечнен нефтен газ под налягане“, приет от Европейският комитет по стандартизация (СЕN) на 21 май 1997 г., чийто референтен номер е публикуван в Официален вестник на Европейските общности на 25 юли 1998 г. (5), въз основа на това, че тя не задоволява напълно основните изисквания на Директива 90/396/ЕИО.
(5)
Според нидерландските власти преносими (къмпингови) газови уреди, захранвани в втечнен нефтен газ (LPG), при което горелката се захранва с LPG от продупчваем патрон, може - ако патронът се подмени по начин, който не съответства на инструкциите за употреба - да стане небезопасен, като така има вероятност да доведе до теч на газ и сериозни изгаряния. Нидерландските власти смятат, че такова поведение трябва да се предвиди, тъй като тези уреди се използват най-често в специфични условия, като например къмпинги и палатки за кратки периоди от годината, и не всички ползватели четат системно указанията за употреба, или пък няма достатъчно светлина за четене, така че наистина съществува риск ползвателят да не подмени патрона както трябва.
(6)
Съгласно Директива 90/396/ЕИО всички уреди трябва да бъдат придружавани от предназначени за ползвателя указания за употреба и поддръжка, които да съдържат цялата информация, необходима за безопасна употреба. От това следва, че предпоставка за безопасното функциониране на уредите, спазващи директивата, е това ползвателите да следват тези указания.
(7)
Въпреки че проблемът, повдигнат от нидерландските власти, произтича основно от поведението на ползвателите, CEN въпреки това трябва, в светлината на развитието на поведението на ползвателите и вземайки предвид специфичните условия, при които е вероятно да бъдат използвани този вид уреди, да разгледа възможността за подобряване на присъщото ниво на безопасност във връзка със смяната на газовите патрони.
(8)
За тази цел Комисията ще изиска от CEN да представи в срок от две години ревизиран вариант на EN 521:1998. След изпълнението на този мандат и в зависимост от резултатите би могло да се предвидят възможни нови решения относно настоящия вариант на стандарта.
(9)
Що се отнася до искането за оттегляне на презумпцията за съответствие, трябва да се вземе предвид фактът, че според получената информация газови патрони са в употреба повече от 30 години, като близо 50 милиона се продават всяка година в цялата Общност, и че броят инцидентите, които се случват, е изключително малък в сравнение с броя на употребяваните единици.
(10)
По-нататък трябва да се има предвид, че преносимите (къмпингови) газови уреди неизбежно представляват завишен риск при всички обстоятелства поради характеристиките на използваната техника (открит пламък, гореща повърхност и т.н.), така че рисковете, посочени във формалното възражение, съществуват при всички случаи, когато поведението на потребителите не съответства на указанията за употреба.
(11)
Трябва следователно да се заключи, въз основа на EN 521:1998, както и въз основа на подадената информация от Нидерландия, от другите национални власти, от CEN и от индустрията, и след консултации с Експертната група по газови уреди и с комитета, създаден с Директива 98/34/ЕО, че не би било в съответствие с принципа на пропорционалността и следователно не би било оправдано да се оттегли презумпцията на съответствие на точка 5.7.2.1 от EN 521:1998,
ПРИЕ НАСТОЯЩОТО РЕШЕНИЕ:
Член 1
Справочните данни за стандарт EN 512:1998 „Спецификации за уреди с втечнен нефтен газ - преносими уреди с втечнен нефтен газ под налягане“, приет от Европейският комитет по стандартизация (CEN) на 21 май 1997 г. и публикуван за първи път в Официален вестник на Европейските общности на 25 юли 1998 г., не се оттегля от списъка на стандартите, публикувани в Официалния вестник на Европейския съюз. Стандартът следователно продължава да се ползва от презумпцията за съответствие със съответните разпоредби на Директива 90/396/ЕИО.
Член 2
Адресати на настоящото решение са държавите-членки.
Съставено в Брюксел на 18 март 2003 година.